Talle beseer in ontploffing by restaurant - Maroela Media
Die twee mans wat op veiligheidskameras by die restaurant vasgevang is. Foto: Twitter via @PeelPoliceMedia
Minstens 15 mense is beseer, van wie sommige in 'n kritieke toestand, in 'n ontploffing Donderdagaand by 'n restaurant in Ontario, Kanada.
Die voorval het omstreeks 22:30 (plaaslike tyd) by 'n Indiese restaurant in Mississauga gebeur.
Volgens CNN het twee mans 'n selfgemaakte ploftoestel in die restaurant laat afgaan voordat hulle van die toneel gevlug het. 'n Foto van die twee mans, geklee in donker klere met 'n swart lap om een van hulle se gesig, wat deur veiligheidskameras vasgevang is, is deur die polisie uitgereik en word sedertdien wyd versprei. Die polisie is steeds op soek na die verdagtes.
Peel Regional Paramedic Service (PRPS), die plaaslike munisipale nooddienste, het op Twitter gesê 15 pasiënte is vanaf The Bombay Bhel-restaurant na hospitale gehaas. Drie van hierdie beseerdes was in 'n kritieke toestand. New York Times berig baie van die beseerdes is kliënte wat die restaurant besoek het.
CNBC berig polisiebeamptes het die gebied afgesper, fynkam steeds die toneel vir leidrade en neem ooggetuies se verklarings af.
Die motief vir die aanval is nog nie bekend nie en niemand het nog verantwoordelikheid daarvoor aanvaar nie.
In April vanjaar is minstens 10 mense dood en 15 beseer nadat 'n bussie in voetgangers op 'n sypaadjie in die besige sakesentrum van Toronto ingeploeg het. Alek Minassian staan tereg op onder meer 10 aanklagte van moord in verband met dié voorval.
Selfgemaakte bom ontplof. Waarskynlik was dit net 'n proeflopie en soos finansies nòu is, word selfstandigheid of soos die nuutste beskrywing entrepeneuring, aangemoedig maar wanneer mense eie uitvindsel toets is daar klagtes.